Башта килгән ҡунаҡтар ҙа, Баймаҡ тамашасылары ла район мәҙәниәт йортонда ҡуйылған үҙенсәлекле күргәҙмәне тамаша ҡылды. Бына оло йәштәге апайҙар бергә йыйылып, бер күргәҙмә эргәһендә йәнле әңгәмә ҡорған. Уларҙың ни өсөн нәҡ ошо урынға йыйылыуы шунда уҡ аңлашылды. Сулпан Нәбиуллинаның ҡул эштәре, ҡорамалары, башҡорт ҡатын-ҡыҙҙарының милли кейем өлгөләре ҡыҙыҡтырған икән уларҙы. Артабан ҡунаҡтар иғтибарын йәнәшәләге күргәҙмә хужабикәһе Софья Әсәнованың: “Быныһы инде — һигеҙ ожмах биҙәге. Ул һәр йортта булырға тейеш”, - тигән һүҙҙәре үҙенә йәлеп итте. Был һүҙҙәрҙән һуң һәр кем ул теккән төрлө түшәк кәрәк-яраҡтарын, ҡорамаларҙы күҙҙән үткәрҙе, заказдарын бирергә ашыҡты. “Аллаға шөкөр, заказсылар бик күп. Айырыуса милли башҡорт кейеме тегеүҙе үтенгәндәр бихисап. Эшләп кенә өлгөр!” – тип, шатлығын белдерҙе Софья Хәмзә ҡыҙы. Шуның менән яратҡан шөғөлдөң ғаиләһе өсөн өҫтәмә килем сығанағы ла булып тороуына ишаралап ҡуйҙы.